IMPERI D'URIL

L'Imperi d'Uril és el setè imperi més gran de Línia, pertany a la partida d’Heropa (28-12-2018 a 14-09-2019). Ocupava 171 rajoles (un 23,91% de tot el territori de la partida); el territori es desplegava en dos continents (Àfrica i Heropa) i contenia 5 poblacions diferents. Tot i amb això no tenia gaire població, a causa de les successives guerres en les que es va trobar immers.

## Geografia física

L'imperi d'Uril es desplegava en dos continents diferents, Heropa i Àfrica.

### Relleu

El relleu era força pla, de fet només tenia una muntanya: la muntanya dels nans, a Dwerg.

### Hidrografia

Àfrica comptava amb un riu força llarg, el riu Bru, mentre que el territori d'Heropa, tot i tenir un riu a prop (el riu Lia o riu de Plata), mai el van arribar a ocupar ni utilitzar.

### Clima

El clima a l'Àfrica era el tropical Sud, el millor per a l'agricultura, mentre que a l'altre costat del mar Amazònic, a Heropa, el clima era el tropical Central; no era dolent però si pitjor que l'africà per a l'agricultura. En cap dels dos casos eren necessaris nivells d'abric, així que la vida era fàcil i còmode en aquest sentit.

## Política i govern

L'imperi era una autocràcia, el poder absolut estava en mans de l'emperador Uril, allà on no es trobés ell, el seu fill o algun general governaven en nom de l'emperador.

Més enllà de les normes contemplades en el Llibre Sagrat, les lleis imperials no estaven escrites, per aquest motiu la justícia era molt arbitrària, diferent a cada cas, encara que el crim fos el mateix.

### L'exèrcit

L'exèrcit imperial era l'encarregat de la seguretat i defensa del país. En les campanyes militars estava format principalment per voluntaris i durant els períodes de pau per uns pocs ninos dels més afins a Uril.

### Relacions exteriors

L'Imperi d'Uril tenia una aliança amb la Plana i una bona relació amb els gals.

## Economia

### Recursos i riquesa

L'imperi era una regió autosuficient, tenia les millors terres i clima per l'agricultura, mines de ferro i carbó, una gran selva d'on podien obtenir fusta, un riu i un mar on pescar, gran varietat d'animals per caçar i una mina d'or.

La fortuna d'Uril i, per extensió, la de l'Imperi és impossible de calcular, però era immensa, una bona mostra és que, només amb vestimenta i complements, Uril tenia 4 peces d'or.

### Estructura econòmica

El capital humà de l'imperi, des de l'inici, era l'esclavitud. Els ciutadans de ple dret no els calia treballar ja que l'Imperi els donava menjar i aixopluc gratuïtament.

### Moneda

L'imperi va intentar implementar la moneda Ferrus pels intercanvis comercials, però amb poc èxit.

## Geografia humana i societat

Les poblacions més importants i poblades de l'imperi eren: en primer lloc Urilia i en segon Cartago. Tant Petra, com Casa Blanca o Dwerg estaven gairebé despoblades.

### Religió

L'única religió permesa a l'Imperi era l'urilisme.

## Cultura i oci

### Esport

L'esport més popular de l'imperi eren les lluites de gladiadors, combats que es realitzaven al coliseu d'Urilia.

### Arquitectura

L'estil arquitectònic era una barreja entre el de Rom i el de Cartago (de la partida de Cartago (NN-05-2017 a 22-12-2018)).

### Art

La majoria de l'art que hi havia a l'imperi era importat de la Plana (catifes, armes...), l'únic artista urilià vivia a Urilia, era un pintor de quadres que no va tenir gaire èxit.

## Història

### La formació de l'Imperi, la Guerra Santa

1. Uril surt de Petra amb un petit exèrcit i comença la Guerra Santa.
2. Uril guanya la batalla de Dwerg. L'Imperi comprèn les poblacions de Petra, Casa Blanca i Dwerg, en total unes 122 rajoles.
3. Cartago s'avança als plans d'Uril i ataca l'exèrcit urilià. Uril surt vencedor de la batalla de Cartago. L'imperi ocupa tota Àfrica, 166 rajoles aproximadament.
4. Uril prepara embarcacions senzilles per creuar el mar; confiat abandona el continent amb tot l'exèrcit rumb a Heropa. Són els primers ninos en creuar el mar Amazònic.
5. L'exèrcit d'Uril desembarca a la península Galana i creua el riu Lia (o riu de Plata).
6. A la Plana Petita l'exèrcit urilià s'enfronta a Rom, guanyen la batalla de Rom i ocupen la ciutat. Uril bateja Rom amb el nom de Uriland. L'imperi arriba a la seva màxima expansió: 171 rajoles, el 23,91% de tot el territori de la partida. Acaba la Guerra Santa.

### La crisi d'Àfrica

1. Just al moment en que Uril conqueria Rom, les dones de Dwerg i Cartago es van rebel·lar contra les dures normes del Llibre Sagrat (capítol de les regles) que Uril havia imposat a tots els ninos de l'Imperi, i que deixava a la dona en condicions infrahumanes. Aprofitant que l'exèrcit imperial es trobava a l'altre costat del mar van assaltar les armeries i van guanyar en combat als ninos fidels a Uril en la batalla de les Amazones.
2. Les Amazones van abandonar Àfrica ràpidament, per por a les represalies que pogués prendre l'exèrcit d'Uril al tornar a Àfrica. L'Imperi - sobretot els territoris africans - mai es recuperaria demogràficament de la Guerra Santa i la Rebel·lió de les Amazones.

### Primer període de pau

1. Uril va situar la capital de l'Imperi a Uriland (que per ell era el centre del món, des d'on governaria un imperi universal), moment en el que li canviaria el nom a Urilia.
2. Tot i que la capital era Urilia, Uril va fer construir la seva residència i el banc imperial a Cartago.
3. L'Imperi va rebutjar una proposta d'aliança amb la Plana, humiliant als ninos enviats per Helio i Esparta, sobretot al Besa-Cul.
4. (**Torn 20**). A la segona expedició diplomàtica de la Plana acorden una aliança entre els dos pobles en cas d'agressió externa i també es comprometen a respectar i protegir la lliure circulació de béns i persones per ambdós territoris. En la celebració que es fa després de l'acord mor el fill d'Uril d'un coma etílic i solucionen una greu crisi diplomàtica casant la viuda del fill d'Uril amb un nino d'una família important de la Plana (del Robert) estrenyent els llaços de fraternitat entre ambdós pobles.
5. Ninos gals que fugen de la guerra contra la Plana es refugien a Urilia, augmentant la població de la capital.
6. (**Torn 25**). Es celebra a Urilia el primer torneig de gladiadors. Participen un gal lliure i un gal esclau (que acaba campió), un espartà veterà de la guerra contra els gals i un home lliure d'Urilia de l'equip Rome de la ciutat (cau ferit però es cura a si mateix traient un 1 al dau i passa a la final). Cap lluitador acaba viu ja que el campió mor poc després per les ferides.
7. Es generalitza l'ús d'esclaus com a ma d'obra a tot l'imperi, els ciutadans de ple dret queden alliberats del treball.

### La guerra contra els Runo

1. Helio envia un missatger a cavall a Urilia per demanar auxili davant l'atac de l'Imperi Runo.
2. Uril envia a tot l'exèrcit a socórrer la Plana, arriben a mitja batalla de la Plana; tot i perdre gairebé totes les tropes el sacrifici resulta inútil, perden la batalla i es retiren a Urilia juntament amb desenes de refugiats de la Plana.
3. Intenten fortificar la capital davant la possibilitat d'un atac per part dels Runo. L'atac no es produeix mai i finalitza la guerra.

### Segon període de pau i final de la partida.

1. Abans d'acabar la partida l'imperi gaudeix d'un període de pau en el que realitza algun torneig més de gladiadors. A Urilia l'augment de la població comporta un augment de la criminalitat, per exemple: el Jan crea una banda de lladres, sicaris i demès oficis il·legals.
2. Finalitza la partida amb un intent de salt a "l'època moderna" en el que l'imperi passaria a ser una democràcia en la que només podrien votar els ninos rics, però el salt fracassa i acaba en res.